**Izpolnjevanje obrazca: Potrdilo o ulovu in transportni podatki**

1. Obrazec se izpolni na naslednji način:

* Oddelek 1 (Številka dokumenta in naziv pristojnega organa za potrjevanje): polji Številka dokumenta in Pristojni organ za potrjevanje se uporabljata za identifikacijo potrdila o ulovu in organa, ki ga je potrdil. Zato ti polji izpolni pristojni organ za potrjevanje potrdila o ulovu.
* Oddelek 2 (Podrobni podatki o plovilu): se navede ime ribiškega plovila, zastava – domače pristanišče, registrska oznaka, klicni znak, številka IMO/Lloyd`s, ribolovno dovoljenje, št. Inmarsat, številka telefaksa in e-naslov. Podatke vnese izvoznik oziroma kapitan ribiškega plovila ali njegov predstavnik.
* Oddelek 3 (Opis proizvoda): se navede vrsta proizvoda, koda proizvoda, lovno območje, kjer je bil proizvod ulovljen, teža proizvoda. Za izpolnjevanje teh podatkov poskrbi izvoznik.

Vrsta proizvoda se opiše z imenom ribiškega proizvoda, ki se izvaža, pri kodi proizvoda se navede tarifna številka kombinirane nomenklature, ki se uporablja. Ime ribiškega proizvoda je lahko navedena v jeziku države izdajateljice potrdila o ulovu, vsebuje tudi znanstveno ime. Pri kodi proizvoda mora biti navedena vsaj 8-mestna tarifna oznaka. Kadar gre za direktno pošiljko iz države ulova, mora biti naveden ribiški proizvod, ki se dejansko izvaža. To pomeni, da morata biti pri izvozu predelanega proizvoda navedena ime in tarifna oznaka predelanega proizvoda in ne prvotno ulovljenega ribiškega proizvoda.

Polje lovno območje in datum, se izpolni v skladu z opredelitvami v nacionalni zakonodaji države, ki izvede potrjevanje, ali na mednarodni ravni. Lovno območje je nacionalna oznaka EEZ (Izključna ekonomska cona) ali kateri koli nacionalni sistem oznak, oznaka RFMO (Regionalne organizacije za upravljanje ribištva) ali oznaka FAO (Organizacija za prehrano in kmetijstvo), kjer so bili ribiški proizvodi ulovljeni. Vnese se datum ulova.

V polje za težo ribiškega proizvoda (Ocenjena živa teža, Ocenjena teža za iztovarjanje) se vnese težo ribiškega proizvoda, ki se dejansko izvaža. Vrsta teže (neto/bruto) ni predpisana. Ocenjena teža za iztovarjanje se vnese, kadar se celotna iztovorjena pošiljka ribiških proizvodov tudi dejansko izvaža v eni pošiljki. V vseh ostalih primerih (izvoz svežih ribiških proizvodov, ko se samo del iztovora izvozi, kadar so proizvodi pred izvozom predelani) se izpolni polje za ocenjeno živo težo. Polje za preverjeno iztovorjeno težo izpolni organ, ki potrdi potrdilo o ulovu v primeru, ko se ribiški proizvodi pred iztovorom, izvozom stehtajo.

* Oddelek 4 (Veljavni ukrepi za ohranjanje in upravljanje): navedejo se ukrepi za ohranjanje in upravljanje ribjih vrst, za katere je izdano potrdilo o ulovu. To so lahko nacionalni ukrepi ali ukrepi RFMO. Podatke vnese izvajalec dejavnosti.
* Oddelek 5 (Ime kapitana ribiškega plovila, podpis in pečat): potrdilo mora podpisati in opremiti s pečatom kapitan ribiškega plovila. Kadar se ulov ne iztovori v pristaniščih države zastave in zato pošiljke ni mogoče fizično opremiti s potrdilom o ulovu, lahko kapitan imenuje svojega predstavnika, ki izpolni potrdilo in tudi zaprosi za potrditev pri pristojnem organu.
* Oddelka 6 in 7 se izpolnita samo, kadar je to primerno. To je povezano s posamezno situacijo. Oddelek 6 (Deklaracija o pretovarjanju na morju) izpolnita skupaj kapitan ribiškega plovila, iz katerega se pretovarja, in kapitan prejemnega ribiškega plovila ali njun zastopnik. Oddelek 7 (Dovoljenje za pretovarjanje v pristaniškem območju) izpolni pristojni organ za kontrolo pretovarjanja v pristanišču, v skladu z nacionalno ureditvijo. Če pretovora ni oziroma ni dovoljen, se to polje ne izpolni.
* Oddelek 8 (Ime in naslov izvoznika, podpis, datum in pečat) izpolni izvoznik pošiljke, ki mora tudi zagotoviti podatke o prevozu v oddelku 10 (Dodatek k potrdilu o ulovu). Izvoznik je izvajalec dejavnosti v tretji državi, ki je odgovoren za izvoz ribiških proizvodov, navedenih v oddelku 3.
* Oddelek 9 (Potrditev organa države zastave): ime in naziv organa, podpis, datum in pečat. Tu gre za potrditev pristojnega organa države zastave, ki potrdi potrdilo o ulovu za ribiške proizvode

1. Poleg potrdila o ulovu je treba priložiti še podatke o prevozu (Dodatek). Obrazec se izpolni in priloži k potrdilu o ulovu, ko se to predloži pristojnim organom v potrditev. Dodatek (Podatki o prevozu) se izpolni, kadar podatki o prevozu niso navedeni že v oddelku 10 (podatki v zvezi s prevozom) potrdila o ulovu. Navede se ime, naslov in podpis v oddelku 2 Dodatka, nanašajo se na izvoznika, ki je zaprosil za potrditev potrdila o ulovu.